b'\n_START_ARTICLE_\nPyrenel\xc3\xa4istyyppinen ranskanseisoja\n_START_SECTION_\nUlkon\xc3\xa4k\xc3\xb6\n_START_PARAGRAPH_\nPyrenel\xc3\xa4inen rotu on gascognelaista sukulaistaan kevytrakenteisempi, sen huulet ovat v\xc3\xa4hemm\xc3\xa4n riippuvat, sen nahka on tiiviimmin pinnanmy\xc3\xb6t\xc3\xa4inen ja sen eturaajat ovat kevytrakenteisemmat. Kirsu on kastanjanruskea. H\xc3\xa4nt\xc3\xa4 voi olla t\xc3\xa4ysipitk\xc3\xa4 tai luonnont\xc3\xb6p\xc3\xb6. Karvapeite on lyhyempi kuin gascognenseisojalla. V\xc3\xa4ritys on joko yksiv\xc3\xa4rinen kastanjanruskea, kastanjanruskea valkoisin merkein, valkoinen kastanjanruskein pilkutuksin (ticking/speckled) tai kastanjanruskea punaisin (tan) -merkein (brown & tan). Urosten s\xc3\xa4k\xc3\xa4korkeus vaihtelee 47-58 cm ja narttujen 47\xe2\x80\x9356 cm v\xc3\xa4lill\xc3\xa4; ihannekorkeus on 50\xe2\x80\x9355 cm.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nRotu on yst\xc3\xa4v\xc3\xa4llinen, lempe\xc3\xa4 ja n\xc3\xb6yr\xc3\xa4.\n_START_SECTION_\nAlkuper\xc3\xa4\n_START_PARAGRAPH_\nPyrenel\xc3\xa4istyyppinen seisoja on kotoisin Keski-Pyreneilt\xc3\xa4 ja Lounais-Ranskasta. Se polveutuu er\xc3\xa4\xc3\xa4n teorian mukaan sukupuuttoon kuolleesta charlesinseisojasta, kun taas toinen teoria mainitsee sen kantaroduiksi vanhan espanjalaisen seisojan (luultavasti navarranseisoja) ja southern houndin. Nykyinen rotu on ollut olemassa jo 1400-luvulta l\xc3\xa4htien ja sen uskotaan olevan kaikkien nykyisten lyhytkarvaisten seisojien kantarotu. 1800-luvun lopulla havaittiin, ett\xc3\xa4 ranskanseisojia oli itse asiassa kaksi eri tyyppi\xc3\xa4 (FCI:n mukaan nykyisin kaksi kokonaan erillist\xc3\xa4 rotua). Pyrenel\xc3\xa4inen muunnos miellytti ennen kaikkea mets\xc3\xa4st\xc3\xa4ji\xc3\xa4 jotka halusivat gascognelaista nopeamman ja kevyemm\xc3\xa4n kanakoiran.'